
Délen a helyzet változatlan

A dolgozat Dél-Olaszország gazdasági, társadalmi és kulturális elmaradottságát, és ezen jellemzők politikai kulturális hatásait vizsgálja. A dolgozat kiindulási pontja az, hogy Dél-Olaszország elmaradottságának okai olyan összetettek, hogy azokat csak egymással összefüggésben érdemes elemezni. Ezeknek megfelelően részletesen ismerteti a déli társadalom jellegzetességeit, és bemutatja, hogyan jelennek meg ezek a társadalmi-kulturális sajátosságok a déli társadalom politikai kultúrájában. Feltételezi, hogy a két makrorégió politikai kulturális értelemben is elkülönül egymástól, és hogy az eltéréseket nagy mértékben a déli nők alacsonyabb társadalmi bevonódottsága okozza. Feltételezései igazolására teljes körű makroadatok és közvélemény kutatási eredmények területi megoszlásait hasonlítja össze. A dolgozat eredményei szerint a dél-olasz politikai kultúra az északinál valóban bizalmatlanabb, elidegenedettebb és kevésbé részvételi jellegű, és ebben komoly szerepe van a déli társadalomban erős patriarchális nemi szerep felfogásnak.



